31985R1907
L 179/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1907/85 НА КОМИСИЯТА
от 10 юли 1985 година
относно списъка на сортовете лози и районите, от които се добива вино, внасяно с цел производство на пенливи вина в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 337/79 на Съвета от 5 февруари 1979 г. относно общата организация на пазара на вино (1), изменен с Регламент (ЕИО) № 798/85 (2), и по-специално член 48а от него,
като взе предвид, че член 48а от Регламент (ЕИО) № 337/79 предвижда, че виното, което се внася в Общността и което може да се използва за производство на пенливи вина, трябва да произхожда от сортове лози и лозарски райони, които му придават характеристики, разграничаващи го от виното, произвеждано в Общността; като има предвид, че за тази цел трябва да бъде изготвен списък с тези сортове и райони;
като взе предвид, че мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Виното, което се внася в Общността и което може да бъде използвано за производство на пенливи вина, трябва да произхожда от:
а)
сорта Fetească neagra, култивиран по южните и източни хълмове на Закарпатието в Румъния;
б)
сортовете Fetească и Fetească regala, култивирани по южните и източни хълмове на Закарпатието и Трансилвания в Румъния.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 юли 1985 година.